text: Prinsesse Marie åbner Vadehavsfestivalen 2016 
  12 august 2016 kl. 14.39
  Når Vadehavnsfestivalen løber af stablen d. 31. august, bliver det med deltagelse af prinsesse Marie. 
  Turister og deltagere på Vadehavsfestivalen 2016 kan forvente royalt besøg, når Kulturregionen Vadehavet onsdag d. 31. august fejrer åbningen af den femte udgave af festivalen. Prinsesse Marie er protektor for festivalen og vil derfor deltage i festlighederne på åbningsdagen. Og det glæder formanden for Kulturregionen Vadehavet, Lisbeth Rosendahl.
  - Vadehavsfestivalen er Kulturregionens kulturelle flagskib, og gennem årene har vi oparbejdet en både anerkendt og international festival, som dette år tæller kunstnere fra tolv forskellige lande. H.K.H. Prinsesse Maries protektion samt deltagelse ved åbningen afspejler en fornem anerkendelse, som vi er dybt taknemmelige for”, siger Lisbet Rosendahl, formand for Kulturregion Vadehavet, i en pressemeddelelse.                         
  Når prinsessen har åbnet festivalen, kan besøgende opleve kunst- og kulturoplevelser i Vadehavets  natur. Publikum kan under Vadehavsfestivalen opleve ti spændende og meget forskellige arrangementer, der på hver sin måde sætter ord, lyd, billeder og stemninger på vadehavsområdets unikke kultur og natur. Arrangementerne løber fra d. 1. - 4. september.
  